b'\n_START_ARTICLE_\nNikotiinihappo\n_START_SECTION_\nKemia\n_START_PARAGRAPH_\nNikotiinihappo on valkoinen kiteinen aine. Se on hajuton ja maistuu happamalta. Sen leimahduspiste on 193 \xc2\xb0C, itsesyttymisl\xc3\xa4mp\xc3\xb6tila on 580 \xc2\xb0C ja irtotiheys 0.65\xe2\x80\x930.75 g/cm\xc2\xb3. Se on v\xc3\xa4h\xc3\xa4liukoinen veteen, etanoliin (12.5 g/l 20 \xc2\xb0C:ssa) ja dietyylieetteriin. Sen vesiliuosten pK\xe2\x82\x90 on 4.85, absorptiomaksimi 260\xc2\xa0nm ja molaarinen absorptiokerroin 2800 M\xe2\x81\xbb\xc2\xb9 cm\xe2\x81\xbb\xc2\xb9. Se ei fluoresoi._NEWLINE_Nikotiinihappo on kuivana vakaa. Se on amfoteerinen voiden muodostaa suoloja em\xc3\xa4sten ja happojen kanssa. Sen karboksyylihapporyhm\xc3\xa4 voi pelkisty\xc3\xa4, muodostaa estereit\xc3\xa4 ja anhydridej\xc3\xa4. Pyridiinirenkaan typen elektronegatiivisuus tekee orto-aseman hiilest\xc3\xa4 reaktiivisen monien nukleofiilien kuten sulfiitti-, syanidi- ja hydridi-ionien kanssa. Nikotiinihapon 2 elektronia sis\xc3\xa4lt\xc3\xa4v\xc3\xa4n hydridin siirto mahdollistaa sen osallisuuden eli\xc3\xb6iss\xc3\xa4 muun muassa elektroninsiirtoketjuun, jossa nikotiinihappo on NADH:n muodossa.\n_START_SECTION_\nHyperlipidemia\n_START_PARAGRAPH_\nSuuret nikotiinihappoannokset nostavat veren HDL-pitoisuuksia, alentaen samalla veren lipoproteiini(a)-, VLDL-, LDL- ja triglyseridipitoisuuksia. N\xc3\xa4it\xc3\xa4 vaikutuksia pidet\xc3\xa4\xc3\xa4n usein verisuoniterveyden kannalta suotuisina. Nikotiinihappoa k\xc3\xa4ytet\xc3\xa4\xc3\xa4n siksi joissain maissa valtimoahtaumatautia eli ateroskleroosia ehk\xc3\xa4isev\xc3\xa4n\xc3\xa4 l\xc3\xa4\xc3\xa4kkeen\xc3\xa4 dyslipidemiaa potevilla._NEWLINE_Huolimatta nikotiinihapon vaikutuksista veren liporoteiineihin, sen k\xc3\xa4ytt\xc3\xb6 ei tiett\xc3\xa4v\xc3\xa4sti alenna riski\xc3\xa4 kuolla syd\xc3\xa4ninfarktiin tai aivoverenkiertoh\xc3\xa4iri\xc3\xb6\xc3\xb6n.\n_START_SECTION_\nAnnostus\n_START_PARAGRAPH_\nNikotiinihappoa k\xc3\xa4ytet\xc3\xa4\xc3\xa4n nopeasti ja hitaasti vapautuvina valmisteina. Nopeat valmisteet imeytyv\xc3\xa4t 30\xe2\x80\x9360\xc2\xa0minuutissa. Hitaat valmisteet imeytyv\xc3\xa4t 8\xe2\x80\x9312\xc2\xa0tunnissa \xe2\x80\x93 siksi niiden k\xc3\xa4yt\xc3\xb6ss\xc3\xa4 punastuminen ja muut v\xc3\xa4litt\xc3\xb6m\xc3\xa4t sivuvaikutukset ovat v\xc3\xa4h\xc3\xa4isempi\xc3\xa4, mutta hitaasti imeytyvien valmisteiden k\xc3\xa4yt\xc3\xb6ss\xc3\xa4 ilmenee tiett\xc3\xa4v\xc3\xa4sti useammin maksalle haitallisia vaikutuksia._NEWLINE_Nopeasti vapautuvia nikotiinihappovalmisteita k\xc3\xa4ytet\xc3\xa4\xc3\xa4n esimerkiksi aluksi 250\xc2\xa0mg/vrk annoksin nieltyn\xc3\xa4. Annosta lis\xc3\xa4t\xc3\xa4\xc3\xa4n 4\xe2\x80\x937\xc2\xa0p\xc3\xa4iv\xc3\xa4n v\xc3\xa4lein 1.5\xe2\x80\x932\xc2\xa0g/vrk (1500\xe2\x80\x932000\xc2\xa0mg/vrk) asti sietokyvyn mukaan. Sitten annostusta kasvatetaan tarvittaessa 2\xe2\x80\x934\xc2\xa0viikon v\xc3\xa4lein, mutta ylitt\xc3\xa4m\xc3\xa4tt\xc3\xa4 6\xc2\xa0g/vrk annostusta._NEWLINE_Hitaasti vapautuvia nikotiinihappovalmisteita k\xc3\xa4ytet\xc3\xa4\xc3\xa4n esimerkiksi aluksi 500\xc2\xa0mg/vrk annoksin nieltyn\xc3\xa4. Annosta lis\xc3\xa4t\xc3\xa4\xc3\xa4n v\xc3\xa4hitellen 4 viikon v\xc3\xa4lein kunnes se on enint\xc3\xa4\xc3\xa4n 1\xe2\x80\x932\xc2\xa0g/vrk.\n_START_SECTION_\nSivuvaikutukset\n_START_PARAGRAPH_\nEr\xc3\xa4s yleinen nikotiinihapon sivuvaikutus on verisuonten hetkellisest\xc3\xa4 laajentumisesta johtuva kasvojen ja muunkin yl\xc3\xa4ruumiin punastuminen. Kasvojen punastumista ilmenee v\xc3\xa4hint\xc3\xa4\xc3\xa4n yli 50 mg annoksin ja muun ruumiin yli 500 mg annoksin. Punastuminen kest\xc3\xa4\xc3\xa4 usein 30\xe2\x80\x9390 minuuttia ja siihen liittyv\xc3\xa4t pistelev\xc3\xa4t ja polttelevat ihotuntemukset sek\xc3\xa4 ihon kuumentuminen. Punastumista voidaan v\xc3\xa4hent\xc3\xa4\xc3\xa4 aspiriinilla tai laropiprantilla._NEWLINE_Muita mahdollisia sivuvaikutuksia ovat nokkosihottuma, silm\xc3\xa4pussien turvotus, sidekalvontulehdus, nen\xc3\xa4vuoto, pahoinvointi, oksentelu ja ripuli. Pitk\xc3\xa4aikaisk\xc3\xa4yt\xc3\xb6ss\xc3\xa4 voi ilmet\xc3\xa4 ihon tummumista (hyperpigmentaatiota), poikkeava verensokerivaste sy\xc3\xb6dyille hiilihydraateille, veren kohonnut virtsahappopitoisuus (hyperurikemiaa), mahahaavaumia, maksan suurentumista (hepatomegaliaa) ja ihon tai silmien keltaisuutta. Erityisen suuret kerta-annokset voivat aiheuttaa akuuttia maksan vajaatoimintaa ja esimerkiksi 20\xc2\xa0g annoksen sy\xc3\xb6minen voi vaatia jopa maksan elinsiirron.\n_START_SECTION_\nVaikutusmekanismi\n_START_PARAGRAPH_\nNikotiinihappo sitoutuu agonistina rasvasoluissa hydroksikarboksyylihapporeseptori 2:teen eli HCA2R:\xc3\xa4\xc3\xa4n (geeni HCAR2) eli GPR109A:han. HCA2R on adenylaattisyklaasia salpaava G-proteiinikytkent\xc3\xa4inen reseptori, jonka takia sitoutuminen alentaa solujen cAMP-pitoisuuksia ja siten PKA-pitoisuuksia. PKA:n aktivoima hormoniherkk\xc3\xa4lipaasi v\xc3\xa4hent\xc3\xa4\xc3\xa4 siten triglyseridien hydrolyysi\xc3\xa4\xc3\xa4n rasvahapoiksi, joita vapautuu t\xc3\xa4ll\xc3\xb6in v\xc3\xa4hemm\xc3\xa4n vereen._NEWLINE_Nikotiinihappo alentaa edell\xc3\xa4 kuvatulla tavalla veren rasvahappopitoisuuksia hetkellisesti. Maksaan p\xc3\xa4\xc3\xa4tyy t\xc3\xa4ll\xc3\xb6in veren mukana v\xc3\xa4hemm\xc3\xa4n rasvahappoja. Usein esitetyn hypoteesin mukaan t\xc3\xa4ll\xc3\xb6in maksan VLDL:n tuotto v\xc3\xa4henee. Vereen erittyv\xc3\xa4n VLDL:n v\xc3\xa4heneminen johtaa LDL:n v\xc3\xa4henemiseen. Triglyseridien siirtyminen LDL:l\xc3\xa4lle v\xc3\xa4henee ja vastaavasti HDL:n veripitoisuudet kasvavat. T\xc3\xa4m\xc3\xa4 mekanismi ei tiett\xc3\xa4v\xc3\xa4sti pid\xc3\xa4 paikkaansa, sill\xc3\xa4 veren lipoproteiinipitoisuudet eiv\xc3\xa4t laske ihmisill\xc3\xa4 spesifisten HCA2R-agonistien vaikutuksesta. T\xc3\xa4st\xc3\xa4 esimerkki on SCH 900271, joka sitoutuu p\xc3\xa4\xc3\xa4osin vain HCA2R:\xc3\xa4\xc3\xa4n, muttei muihin reseptoreihin tai entsyymeihin toisin kuin ep\xc3\xa4spesifisempi nikotiinihappo. Lis\xc3\xa4ksi HCA2R:n puutos mutanttihiirill\xc3\xa4 ei est\xc3\xa4 nikotiinihapon vaikutuksia veren lipoproteiinipitoisuuksiin._NEWLINE_Nikotiinihappo my\xc3\xb6s est\xc3\xa4\xc3\xa4 maksassa diasyyliglyserolitransferaasi 2:n (DGAT2, EC-numero 2.3.1.20) ja PPAR\xce\xb3:n toimintaa, jotka ovat osa triglyseridien ja siten VLDL:n tuottoa. T\xc3\xa4m\xc3\xa4 voi olla syy nikotiinihapon lipoproteiinivaikutuksiin._NEWLINE_Nikotiinihapon k\xc3\xa4yt\xc3\xb6ss\xc3\xa4 ilmenev\xc3\xa4 punastuminen johtuu ainakin osin prostaglandiinien vapautumisesta HCA2R-v\xc3\xa4litteisesti. Aluksi ihon Langerhansin soluissa HCA2R-sitoutuminen lis\xc3\xa4\xc3\xa4 Ca\xc2\xb2\xe2\x81\xba-pitoisuuksia, joka aktivoi fosfolipaaseja \xe2\x80\x93 p\xc3\xa4\xc3\xa4osin fosfolipaasi A2:ta. T\xc3\xa4m\xc3\xa4 vapauttaa soluvarastoista arakidonihappoa, joka on esiaste eikosanoideille. Syklo-oksigenaasi 1 (COX1) muodostaa prostaglandiini D\xe2\x82\x82:ta (PGD2) ja prostaglandiini E\xe2\x82\x82:ta arakidonihaposta. Hieman t\xc3\xa4m\xc3\xa4n j\xc3\xa4lkeen keratinosyyttien COX2:n toiminta lis\xc3\xa4\xc3\xa4ntyy ja sen PGD2:n tuotto kasvaa. PGD2 sitoutuu DP1-reseptoriin (geeni PTGDR1), jonka kautta punastumista aiheuttava suonten laajentuminen v\xc3\xa4littyy. Punastumista v\xc3\xa4hent\xc3\xa4v\xc3\xa4 laropiprantti on DP1-reseptorin antagonisti. My\xc3\xb6skin punastumista v\xc3\xa4hent\xc3\xa4v\xc3\xa4 aspiriini on COX1:n ja COX2:n salpaaja.'